Rai sa dai ni na bawngban ai hpawng hta kadai dawdan hparan ya na ta? Kadai lapran Slg tai ya nna sang lang dawdan mahtai jaw na ta? Kadai tara Slg tai nna bawngban hpyi shaw ai hpe dawdan hparan shangut ya na ta? Dai ni na bawngban ai hta lapran Slg gaw dung nan dung ra ai ngu mu ai hpa majaw nga yang myen dawdan ai hku sha galaw hparan sa na kun?dai hku rai yang moi mung bawngban hpyi wa saga ai. Nang tsun ai n'dai hku, ngai ra ai n'dai hku nga nang tsun ngai tsun rai ten shama nna mahtai pru wa na lam nnga ai. Hpa majaw annau ni ra ai hpe jaw mayu yang gaw shaning (60) ning hkawt hpyi gasat wa saga ai n'rai ni? Hpa rai duhka hkam nna sutgan ginlut let sutgan kata masha hpyen yen tsin yam masha hku madu lu lawm ai lam yawng sum machyi hkam nna dubru dubra garen gari maling mala kaw naw jamjau hkam ra na rai ta? Dudaw saihkaw asak arang kaba naw bang ra na ta? Lapran Slg dawdan hparan ya ai masha n'nga yang gaw dai ni na bawngban ai lam ngut na n're hte, myen woi ka ai hta annau ni mung poi lum hkra sa shang n'gun jaw lawm ai, shawa ga sa ai hte bung nga ai.padung n'mu ai myidi shim masawp amya hkawm ai hte she bung nga sam ai.
Panglung ga sadi hpe kalang bai gram ra sai nga, prat madang n'nga mat sai nga myen a simsa Slg langai tsun wa sai. Rai yang panglung ga sadi gram mai na kun? Ji woi jiwa ni myit hkrum let bawngban shagrin tawn ai ga sadi sharun kau nna kalang bai mai gram na kun? Panglung ga sadi laika lamang hti hkum kara madaw shut nna kara madaw naw gram ra nga ta? Panglung ga sadi ningnan bai la ra sai nga mai na kun? Panglung ga sadi a jaw she myen hte annau ni pawng wa ai re. Kadai mung kade urawng udat kaw pyaw nga yang kade mai na ta? Panglung ga sadi a jaw myen hte shanglawt rau la ai hta shut kaba langai mi naw nga ai dai gaw myen mungdan ngu shamying la kau ai. Dai ten kaw na munghpawm bawsang mungdan ngu shamying la yang dai ni n'dai daran mung arang n'bang ra na sai. Ya gaw mungkan na chye ai gaw myen mungdan ngu ai hku sha chye ai, anhte mungdan kata kaw kara hku byin ai bawsang law law nga ai, bawsang ni hte rau shanglawt chyum la majaw myen mungdan byin wa ai lam kadai nchye ai. Kachin ngu ai mung ya she chye wa ai re, dai majaw dai ni kalang bai n'sum machyi na hku ladat tam ra ai.myen a ga hkrai la madat nmai sai. Lapran Slg tawn nna lapran Slg ni ga she madat nna bawngban sa wa yang kaja na re. Dai ni kade bawngban tim udi gaw langai sha rai na re. Hpang jahtum gaw myen dawdan ai hta hkan sa ra na sha re.
Ya ten gaw matut gasat sha mai sai, lapran Slg nga wa ai shani she annau ni ra ai mahtai pru wa na re. Madu sari sadang hte dung lahkum hta ngang ngang dung nga yang she kaja na re. Myen a le waw tsun nga ai hpe myit shang sha nga na malai kara hku gasat nna padang dip la lu na hpe she myit nga yang kaja na re. Panglung lam hpe mung ntsun ai sha tinang mungdan hpe tinang nan kade kata mung ntaw ra ai awmdawm shanglawt ai hku nga saga.bawngban sara mung nra sai. Madu ra hku nga saga law.
Uhku a masa si la gawm she rai nga ai.
Haloi mung gasat ga.
Baren Numraw
kac_Latn kac_Latn kac_Latn kac_Latn kac_Latn kac_Latn